All Too Well

All Too Well on yhdysvaltalaisen laulaja-lauluntekijä Taylor Swiftin kappale. Se julkaistiin vuonna 2012 studioalbumilla "Red". Kappaleen ovat säveltäneet Swift ja Liz Rose.
Swift levytti albumin uudelleen vuonna 2021 albumin uudelle versiolle "Red (Taylor’s Version)". Albumilla on mukana kaksi versiota ”All Too Well” -kappaleesta, aiempaa vastaava uusi levytys ”All Too Well (Taylor’s Version)”. sekä 10 minuuttia pitkä pidennetty versio ”All Too Well (10 Minute Version)”. Kappale nousi Yhdysvalloissa listaykköseksi. Listasijoitukseen vaikuttivat sekä 10 minuutin version että uuden lyhyemmän version kuuntelut. Kappaleesta tuli kaikkien aikojen pisin listakärkeen noussut kappale. Swift julkaisi uuden version kanssa lyhytelokuvan "All Too Well: The Short Film", joka toimii myös kappaleen musiikkivideona.
Alkuperäinen versio.
Sävellys ja levytys.
Swift kirjoitti kappaleen lauluntekijä Liz Rosen kanssa. Kappale on tyyliltään country rockia ja siinä on vaikutteita myös pop-musiikista. Laulun sanat kertovat erosta ja sydänsurusta. Swift on kertonut sanoitusten perustuvan hänen omiin kokemuksiinsa. Laulun on huhuttu kertovan Swiftin suhteesta näyttelijä Jake Gyllenhaalin kanssa.
Swift kirjoitti kappaleen ensimmäisen version yksin. Se syntyi osittain improvisointina "Speak Now World Tour" -kiertueella vuonna 2011. Kiertueen äänimies äänitti improvisoidun esityksen. Swift pyysi lauluntekijä Liz Rosea muokkaamaan materiaalia, koska kappale oli liian pitkä albumilla julkaistavaksi. Hän on kuvaillut kappaleen olleen noin 10 minuuttia pitkä. Swift ja Rose lyhensivät sen 5 minuuttiin. 
Kappaleen tuottajina toimivat Swift ja Nathan Chapman. Swift oli työskennellyt Chapmanin kanssa ensimmäisestä albumistaan lähtien.
Julkaisu.
All Too Well julkaistiin Swiftin albumilla "Red", joka ilmestyi 22. lokakuuta 2022. Kappale nousi sijalle 80 Billboard 100 -listalla ja sijalle 17 countrykappaleiden listalla. Kappale nousi nopeasti fanien suosioon, vaikka se ei ollut single, ja on pysynyt suosittuna.
Uudet levytykset.
Taustaa.
Swift alkoi levyttää vanhaa tuotantoaan uudelleen master-nauhoitusten oikeuksiin liittyvän kiistan takia. Hän julkaisi uuden version "Red"-albumista, nimeltään "Red (Taylor's Version)" vuonna 2021. Nathan Chapman ei palannut tuottajaksi "Red (Taylor's Version)" -albumille. Uuden levytyksen ”All Too Well (Taylor’s Version)” tuottajina toimivat Swift ja Christopher Rowe. 
Uudella albumilla on mukana myös 10 minuuttia pitkä aiemmin julkaisematon versio ”All Too Well (10 Minute Version)”. Swift on kertonut siinä olevan alkuperäisiä sanoituksia, jotka leikattiin pois kappaleesta vuonna 2012, kun kappaletta lyhennettiin. Swiftin pitkäaikainen yhteistyökumppani, muusikko ja tuottaja Jack Antonoff tuotti pitkän version yhdessä Swiftin kanssa.
Julkaisu ja kaupallinen menestys.
Albumi "Red (Taylor's Version)" ilmestyi 12. marraskuuta 2021. ”All Too Well” julkaistiin digitaalisena promosinglenä Swiftin verkkokaupassa 15. marraskuuta. 
Kappaleen saatua suosiota Swift julkaisi siitä lisäksi promosinglenä akustisen pianoversion ”All Too Well (Sad Girl Autumn Version)”. Akustisen version tuottajana toimi Swiftin kanssa "Folklore"-albumilla työskennellyt Aaron Dessner. Kappaleesta on lisäksi julkaistu remix ”All Too Well (10 Minute Version) (The Short Film)”.
Kappale nousi Yhdysvaltain singlelistan ensimmäiselle sijalle vuoden 2021 marraskuussa. Listasijoitukseen vaikuttivat sekä 10 minuutin version että uuden lyhyemmän version kuuntelut. Kappaleesta tuli pisin kärkipaikalle koskaan yltänyt kappale. Aiempi ennätys oli Don McLeanin 8 minuuttia pitkällä kappaleella "American Pie". Kappale nousi listakärkeen myös Kanadassa, Uudessa-Seelannissa, Singaporessa, Malesiassa, Irlannissa ja Australiassa.
Lyhytelokuva.
Kappaleen musiikkivideona toimiva lyhytelokuva "All Too Well: The Short Film" julkaistiin 12. marraskuuta 2021. Pitkä versio ”All Too Well” -kappaleesta esiintyy elokuvassa kokonaan, mutta siinä on myös dialogia. Swift käsikirjoitti ja ohjasi lyhytelokuvan ja esiintyy siinä yhdessä Dylan O’Brienin ja Sadie Sinkin kanssa. Swift esittää Sinkin roolihenkilöä vanhempana. O'Brien ja Sink esittävät videossa paria, jolla on ikäero. Ikäero on samantyylinen Swiftillä ja hänen ex-poikaystävällään Jake Gyllenhaalilla heidän suhteensa aikana, jolloin Swift oli 20 ja 29. Lyhytelokuva käsittelee O'Brienin ja Sinkin roolihenkilöiden suhdetta, heidän eroaan ja sen vaikutuksia naispäähenkilöön. Lyhytelokuva kyseenalaistaa nuoren naisen ja vanhemman miehen suhteen.
Palkinnot.
Lyhytelokuva voitti parhaan musiikkivideon palkinnon vuoden 2023 Grammy-gaalassa. Kappale oli ehdolla myös vuoden laulun palkinnon saajaksi. Kappale voitti parhaan sanoituksen palkinnon iHeart Radio Awards -gaalassa vuonna 2022. 
Lyhytelokuva voitti vuoden videon, parhaan pitkän videon ja parhaan ohjauksen palkinnot MTV Video Awards -gaalassa. Se palkittiin parhaana musiikkivideona myös MTV Europe Music Awards -gaalassa.
Vastaanotto.
Niin Swiftin fanit kuin mediakin ovat kutsuneet ”All Too Well” -kappaletta Swiftin parhaaksi. "Insider" asetti kappaleen viidenneksi 2010-luvun parhaiden kappaleiden listallaan. Vuonna 2019 "Pitchfork" nimitti sitä "Red"-albumin kohokohdaksi. "Rolling Stonen" kaikkien aikojen 500 parhaan kappaleen listalla se sijoittui sijalle 69.
Live-esitykset.
Swift esitti kappaleen itseään pianolla säestäen livenä kaikissa "The Red Tour" -kiertueen konserteissa sekä vuoden 2014 Grammy-gaalassa. Hän on esittänyt kappaleen useita kertoja myöhemmin. Kappale oli mukana muutamilla "Reputation Stadium Tour" -kiertueen keikoilla. Swift esitti sen tuolloin akustisesti kitaralla. Esitys on tallennettu Netflixin julkaisemalle "Reputation Stadium Tour" -konserttivideolle (2018). 
Swift esitti 10 minuutin version livenä ensimmäisen kerran lyhytelokuvan ensi-illassa marraskuussa 2021. Esitys julkaistiin digitaalisena promosinglenä. Hän esitti sen seuraavana iltana "Saturday Night Live" -ohjelmassa. 10 minuutin versio on osa Swiftin "The Eras Tour" -kiertueen ohjelmistoa. Se julkaistiin kiertueen konserttielokuvassa "" (2023).
Kappaleen versiot.
Studioversiot
Julkaistut liveversiot